Marlene Harpsøe (DF), 2008-01-11:
Tak for det.
Dansk Folkeparti har gennemgået lovforslagene fra justitsministeren vedrørende en ny retsplejelov, kriminallov og nogle ændringer af de pågældende love for Grønland.
Og i lovforslag nr. L 34 hæfter vi os ved flere ting.
De 18 retskredse bibeholdes, og det støtter vi.
De geografiske forhold i Grønland gør det jo svært at lave færre og større retskredse.
Kredsdommerne placeres nu med lovforslaget på nogle større og mere faste kontorsteder, hvilket vi anser for positivt på grund af den mangel på personale, der hersker.
Den svære situation med mangel på kvalificeret arbejdskraft i Grønland gør det desværre stadig nødvendigt ikke at benytte rigtige jurister som kredsdommere.
Vi mener, det er vigtigt, at vi i så høj grad som muligt gør disse kredsdommere så fagligt kvalificerede som overhovedet muligt ved uddannelse samt løbende videreuddannelse.
Derfor støtter vi, at der etableres en egentlig uddannelse af kredsdommerne.
Selve uddannelsen af domsmændene og retssekretærerne styrkes for at sikre et højt fagligt niveau, hvilket vi finder positivt.
Desuden er det godt, at den juridiske vejledning i forhold til kredsretterne bliver forstærket.
I forhold til kriminalloven for Grønland er der flere gode tiltag i lovforslaget.
Den tidligere var mangelfuld på flere områder, og derfor synes vi, det er positivt, at der er kommet nogle nye tiltag; jeg kan bl.a. nævne paragrafferne om menneskehandel, ulovlig tvang mod vidner, seksualforbrydelser, terrorisme m.v. Vi blev for nogle måneder siden bekendt med den dyremishandling, som desværre finder sted over for slædehunde på Grønland, og derfor anser vi det også for positivt, at man med lovforslaget vedrørende kriminalloven for Grønland husker paragraffen for dyremishandling, sådan at personer, der misrøgter dyr, selvfølgelig kan blive straffet for det.
På Østgrønland mangler der en anstalt, som man nu vil bygge med det her lovforslag.
Det er godt, at der nu også bliver mulighed for at afsone sin straf i denne del af Grønland.
Det er desuden positivt, at der nu lægges op til en åbning af en lukket anstalt, hvor de hårdeste kriminelle, der tidligere blev sendt til Herstedvester i Danmark, nu kan afsone straffen i Grønland og ikke sendes den lange vej til Danmark.
Grønland har tradition for et resocialiseringssystem, der lukker de kriminelle ud i samfundet i takt med deres afsoning; f.eks. ved at en seksualforbryder arbejder hos den lokale købmand.
Det glæder os, at man nu vil have mulighed for at placere disse sædelighedsforbrydere i halvlukkede anstalter, hvor de ikke bliver lukket ud i lokalsamfundet.
Det er vigtigt for retssikkerheden, at offeret ikke kan møde gerningsmanden i byen kort tid efter forbrydelsen.
Derfor hilser vi selvfølgelig den her ændring velkommen.
Problemerne med pædofili og seksuelle overgreb på børn i Grønland er velkendte.
Tallene taler for sig selv: I 2005 var der 66 sædelighedsforbrydelser pr. 10.000 indbyggere i Grønland, hvorimod der kun var 5 overtrædelser i Danmark pr. 10.000 indbyggere.
Med lovforslaget stadfæster vi, at disse overgreb er helt uacceptable.
Når man vil indføre en ny retsplejelov og kriminallov for Grønland, er det jo helt naturligt, at de tidligere bliver ophævet, og vi kan derfor i Dansk Folkeparti støtte, at de love bliver ophævet.
Den danske retsplejelov ændres, så Grønlands Landsret indsættes som kollegial ret til de danske landsretter.
Den ændring anser vi som positiv.
Af hensyn til den enkelte advokat er det godt, at Grønlands Landsret sidestilles, for så er det nemmere for advokaten via prøven på procedure at opnå møderet for landsretten i ankesager.
Forslaget gør det også nemmere for danske advokater at opnå møderet for Grønlands Landsret.
Overordnet kan vi i Dansk Folkeparti godt støtte lovforslaget, der skal gøre Grønlands retssystem moderne og tidssvarende.